גרטה טונברי

ביוגרפיה

גרטה טונברי נולדה ב-3 בינואר 2003 בסטוקהולם למאלנה ארנמן, זמרת אופרה שוודית (בין השאר ייצגה את שוודיה באירוויזיון 2009), וסוונטה טונברי, שחקן. סבה הוא השחקן והבמאי אולוף טונברי. כחלק מעמדותיה בנושאי איכות הסביבה היא שכנעה את בני משפחתה לעבור לטבעונות ולהפסיק לטוס.
טונברי מאובחנת עם תסמונת אספרגר ומגדירה זאת ככח-על.

המשך הפעילות

גם לאחר סיומה של שביתת התלמידים למען האקלים, טונברי ממשיכה להשתתף בפעילויות מגוונות בנושאי העלאת המודעות להתחממות העולמית ושינויי האקלים. בין השאר השתתפה בהפגנה נגד ההתחממות הגלובלית ליד בניין הפרלמנט האירופי בבריסל. באוקטובר 2018 נסעה עם משפחתה במכונית חשמלית ללונדון, שם הפגינה מול בית הנבחרים הבריטי.
ב-24 בנובמבר 2018 נשאה דברים בוועידת TED בסטוקהולם. בין השאר סיפרה שכבר בגיל 8 תהתה למה לא מתייחסים לשינויי האקלים בשידורי החדשות כאל נושא חשוב כמו מלחמת עולם. כמו כן אמרה: "אם ילדיי ונכדיי ישאלו אותי - מדוע לא עשיתם דבר בשנת 2018 כשעדיין היה זמן? אני אגיד להם: אי אפשר לשנות את העולם כאשר משחקים לפי הכללים, צריך לשנות את הכללים."
בדצמבר נאמה בפסגת האו"ם בנושא שינוי אקלים, ובינואר 2019 הוזמנה לשוחח עם משתתפי הפורום הכלכלי העולמי בדאבוס, לשם הגיעה ברכבת. בדאבוס אמרה טונברי: "אני מזהירה את מנהיגי העולם שהבית שלנו עולה באש! אני רוצה שתיבהלו, אני רוצה שתרגישו את הפחד שאני מרגישה בכל יום. אנחנו חייבים את זה לצעירים, חייבים לתת להם תקווה."
ב-21 בפברואר 2019 השתתפה טונברי בדיוני הנציבות האירופית ודרשה לצמצם פליטות פחמן דו-חמצני לפחות ב-80% עד שנת 2030 כדי לעמוד ביעדי האקלים של האיחוד האירופי.
ב-23 באפריל 2019 נאמה טונברי בפרלמנט הבריטי.
ב-20 בספטמבר 2019 נאמה בפני מאות אלפי מפגינים בניו-יורק, באחד מהאירועים המרכזיים בגל שביתות עולמי שהתקיים באותו השבוע ברחבי העולם למען האקלים, זאת על רקע התכנסותה של ועידת האקלים של האו"ם בהמשך אותו השבוע.
ב-23 בספטמבר 2019 נאמה בפתיחת ועידת האקלים של האו"ם ואמרה: "אנשים סובלים. אנשים מתים. המערכות האקולוגיות שלנו מתמוטטות. אנו בפתחה של הכחדה המונית, וכל מה שאתם מסוגלים לדבר עליו הוא כסף, ואגדות על צמיחה כלכלית נצחית. איך אתם מעזים?".

ביקורות ותגובות

ביולי 2019, דיווחה סוכנות הידיעות הצרפתית שהמזכיר הכללי של אופ"ק, מוחמד ברקינדו, התלונן על מה שכינה ההתקפות 'לא מדעיות' על תעשיית הנפט על ידי פעילים אקלים, וכינה אותם אולי האיום הגדול ביותר על התעשייה שלנו בעתיד, והתייחס לגל השביתות האחרונות בבתי הספר בהשראת גרטה טונברי השוודית הצעירה. טונברי ופעילי אקלים נוספים ראו בדבריו של ברקינדו, מחמאה גדולה.
הוגה הדעות והסופר השמרן, דינש ד'סוזה, השווה דבריה של טונברי לתעמולה הנאצית וסבסטיאן גורקה, ששימש סגן עוזר לנשיא טראמפ, צייץ "המבוגרים שעשו שטיפת שכל לילדה האוטיסטית הזו, צריכים לעמוד לדין".
ב-23 בספטמבר 2019, פרשן רשת פוקס, מייקל נואלס, יצא במתקפה חריפה על טונברי וכינה אותה "ילדה שוודית חולת נפש". גם לאורה אינגראהם, מנחת טלוויזיה שדרנית רדיו שמרנית השוותה את טונברי ופעילי אקלים צעירים נוספים לדמויות בסיפור האימה של סטיבן קינג ילדי התירס. רשת פוקס התנצלה על דבריו של נואלס, אך לא התייחסה לדבריה של אינגראהם.
באירוע הקיימות שערכה קבוצת LVMH בסוף ספטמבר 2019, אמר יושב ראש הקבוצה ברנאר ארנו: "אני מוצא שהשקפותיה מייאשות אנשים צעירים. ... היא ילדה צעירה דינמית, אבל היא נכנעת לגמרי לקטסטורופה."
נשיא ארצות הברית דונלד טראמפ הגיב בטוויטר וכתב: "היא נראית כמו נערה צעירה ומאושרת מאוד שמצפה לה עתיד מזהיר ונפלא. כל כך נחמד לראות את זה".

פרסים ותארים

גרטה טונברי זכתה בפרס מטעם העיתון Svenska Dagbladet על מאמר שפרסמה במאי 2018. היא הייתה מועמדת לפרס מטעם חברת החשמל בשוודיה, אך ויתרה על מועמדותה לאחר שנדרש ממנה לטוס לסטוקהולם.
בדצמבר 2018 הכתיר השבועון "טיים" את טונברי כאחת מ-25 בני הנוער המשפיעים ביותר בעולם לשנת 2018. לרגל יום האישה הבינלאומי הוכתרה טונברי כאישה החשובה ביותר בשוודיה לשנת 2019. בשנת 2019 נבחרה על ידי "טיים" לאחת ממאה האנשים המשפיעים בעולם.
טונברי מועמדת לפרס נובל לשלום לשנת 2019.